अगर कोई महान लक्ष्य ना हो तो बाकी तीन घोड़े आपको कहीं भी नहीं ले जायेंगे! परहित का घोड़ा वास्तव में प्रेरणा का स्रोत है| लक्ष्य सिर्फ अपने तक सीमित रखना एक बहुत मामूली लक्ष्य है, स्वयं के लिए आप कितना ही कर सकते हैं, अपनी क्षमताओं को कितना ही विकसित सकते हैं? पर यदि आपने जीवन में दूसरों की सहायता का लक्ष्य साध रखा है, तो आप परहित के चौथे घोड़े से अपनी सीमाओं को निरंतर चुनौती देते हुए अपने बाकी तीन घोड़ों बल, विवेक और दम को भी पुष्ट बनायेंगे| इससे आपके स्वयं के सामर्थ्य में भी वृद्धि होगी और कुछ भी आपके लिए असंभव नहीं रहेगा| तुलसीदास जी ने स्वयं कहा है “परहित बस जिन्ह के मन मांही| तिन्ह कहू जग दुर्लभ कछु नाहीं||”यही नहीं परहित का यह घोड़ा आपको खुद की शंकाओं के झाड़ियों से भी तेजी से बाहर ले जा सकता है! हमारे बचपन में गांधीजी का यह जंतर हर पुस्तक के प्रथम पृष्ठ पर होता था| यदि देशों की सरकारें अपने निर्णयों में गांधीजी का यह जंतर प्रयोग में लायें तो कितना अच्छा हो!